同陳公彦推官登峨嵋亭
作者：郭祥正
朝代：宋

paragraphs: 新亭彼誰搆，名因翰林揭。
惟南極空曠，朗詠佳興發。
傾蓋忘形骸，輒莫歎華髪。
歸帆天外低，渡鳥雲端没。
中原崢嶸際，天塹限楚越。
寧知承平來，但見山花歇。
君相方聖賢，胡爲念京闕。
但窮林泉樂，躡屐上崷崪。
酒量孰先降，樽罍未云竭。
欲尋太白墳，草間迷斷碣。
神交無古今，清風來飄忽。
征轡還催人，東峰掛寒月。